Höldum fókus tilnefnd í tveimur flokkum vefverðlauna Samtök vefiðnaðarins sendu í dag frá sér lista yfir þau verkefni sem eru í úrslitum til Íslensku vefverðlaunanna 2013 . Vefverkefnið Höldum fókus sem Samgöngustofa setti af stað sumarið 2013 í samstarfi við Símann og framleiðslufyrirtækið Tjarnargatan hefur verið tilnefnt til verðlauna í tveimur flokkum , „ Frumlegasti vefurinn “ og „ Besta markaðsherferðin á netinu “ . Herferðin vakti á sínum tíma mikla athygli en henni var ætlað að undirstrika mikilvægi þess að ökumenn haldi fókus og láti ekki síma trufla sig á meðan á akstri stendur . Það sem er óvenjulegt við þessa herferð er gagnvirknin sem er á milli áhorfandans , facebook myndbandsins og GSM símans sem viðkomandi verður að vera með . Ekki er vitað um önnur dæmi þess að slíkt hafi verið framkvæmt áður enda krafðist þessi hugmynd flókinna tæknilegra úrlausna sem starfsmenn Símans og Tjarnargötunnar leystu af mikilli hugvitsemi . Í kjölfar myndarinnar birtist áskorun um að halda fókus og tryggja öryggi í umferðinni með því að láta ekki síma trufla sig við aksturinn . Mikil dreifing varð á myndinni og verkefninu á samskiptamiðlum og þess má geta að rúmlega 25 þúsund manns tóku áskoruninni og deildu myndinni og enn fleiri sáu hana . Íslensku vefverðlaunin eru veitt þeim íslensku vefverkefnum sem hafa þótt skara framúr á árinu . Verðlaunaafhendingin verður haldin föstudaginn 31. janúar klukkan 17:00 . Með því að smella hér á www.holdumfokus.is má fara inn á síðuna en notandinn verður að vera með facebook síðu og GSM síma við hendina . Tekið skal fram að engin kostnaður fellur á notandann og upplýsingar um símanúmer og facebook síðu eru hvergi vistaðar .